'Fratsongeluk' lei tot kleuter se dood | Netwerk24
Deur Christiaan Du Plessis 12 Julie 2018 17:41
Abby van Niekerk Foto: Facebook
'n Kleutermeisie van Pretoria-Noord is Donderdagmiddag in die hospitaal dood nadat sy ernstige kopbeserings in 'n "fratsongeluk" opgedoen het.
Abigail van Niekerk (4) se ma het toestemming gegee dat die masjiene wat haar aan die lewe gehou het, afgeskakel kan word. Sy was breindood.
Tania Otto, 'n familiewoordvoerder, sê Abigail het die kopbeserings die naweek op 'n verjaardagpartytjie van een van haar ma se vriende opgedoen.
Sy sê die kleuter het op 'n ou toonbank in die tuin geklim. Die toonbank het inmekaar getuimel en die bostuk het op haar kop geval.
"Dit was 'n verskriklike fratsongeluk."
Otto sê Abigail is dadelik in die Steve Biko Akademiese Hospitaal opgeneem en onder verdowing geplaas. Die dokters het vroeër die week vasgestel dat sy breindood is. Haar ma, Lizelle Ferreira, is al die hele week "in stukke," sê Otto.
Ferreira het Otto om 15:10 in 'n selfoonboodskap laat weet dat die masjiene afgeskakel is.
"Abigail het haar ma altyd soos 'n klein apie gevolg. Sy was 'n mooi meisietjie wat jou so diep kon aankyk," sê Otto.